ขั้นตอนการลงทะเบียน "พร้อมเพย์" บริการใหม่ลดค่าโอนเงิน
เริ่มเฟสแรกเนชั่นแนล อี-เพย์เมนต์ สมาคมธนาคารไทยเปิดระบบพร้อมเพย์ ลดค่าโอนเงินจูงใจให้คนลงทะเบียนเอนี่ไอดีผูกบัญชีเงินฝาก
16 มิ.ย. 2559

เริ่มเฟสแรกเนชั่นแนล อี-เพย์เมนต์ สมาคมธนาคารไทยเปิดระบบพร้อมเพย์ ลดค่าโอนเงินจูงใจให้คนลงทะเบียนเอนี่ไอดีผูกบัญชีเงินฝาก 
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า สมาคมธนาคารไทยเปิดระบบชำระเงิน “พร้อมเพย์” ซึ่งเป็นเฟสแรกของนโยบายระบบชำระเงินแห่งชาติ (เนชั่นแนล อี-เพย์เมนต์) โดยจะเปิดให้ประชาชนนำสมุดเงินฝาก บัตรประชาชน และหมายเลขโทรศัพท์มาลงทะเบียนตั้งแต่ 15 ก.ค.นี้เป็นต้นไป 
ทั้งนี้ ในช่วงแรกจะเปิดให้โอนเงินระหว่างบุคคลต่อบุคคล (P2P) เท่านั้น จะขยายไปยังนิติบุคคลในระยะต่อไป และในอนาคตหน่วยงานรัฐจะสามารถโอนเงินสวัสดิการ เงินช่วยเหลือ เงินคืนภาษีให้ประชาชนผ่านระบบพร้อมเพย์ได้ด้วย
“ธปท.ให้ความสำคัญกับเรื่องความปลอดภัยมาก เพราะเป็นหัวใจสำคัญของระบบ ซึ่งได้ขอให้ทุกแบงก์ส่งแผนมาให้ดู และจะส่งคนเข้าไปตรวจระบบของบริษัท ไอทีเอ็มเอ็กซ์ ซึ่งเป็นผู้พัฒนาระบบพร้อมเพย์ด้วย ประชาชนไม่ต้องกังวล ขอให้เข้ามาลงทะเบียนใช้มากๆ” นางทองอุไร กล่าว
นายปรีดี ดาวฉาย ประธานสมาคมธนาคารไทย กล่าวว่า ลูกค้าที่เลือกใช้ระบบพร้อมเพย์จะได้รับความสะดวก ไม่ต้องสอบถามบัญชีธนาคารของผู้รับโอน การคิดค่าธรรมเนียมจึงไม่มีการแยกรายการเป็นแบบในเขต ข้ามเขต หรือรายการในธนาคารเดียวกันหรือต่างธนาคาร แต่จะคิดตามวงเงินต่อครั้งเป็นหลัก ซึ่งจะต่ำกว่าการโอนเงินแบบเก่ามาก
“ค่าธรรมเนียมพร้อมเพย์ ต่างจากบริการโอนเงินรูปแบบที่มีอยู่ในปัจจุบันที่จะยังคิดในอัตราเดิมอยู่ เช่น โอนผ่านตู้เอทีเอ็มธนาคารเดียวกัน 10 บาท/รายการ โอนข้ามธนาคารคิด 25 บาท/รายการ เป็นต้น พร้อมเพย์จะเริ่มให้บริการรับโอนเงินระหว่างประชาชนถึงประชาชนด้วยกันได้จริง ตั้งแต่ 31 ต.ค. 2559 เป็นต้นไป และในเฟสที่ 2 จะขยายไปสู่บริการจ่ายบิลชำระค่าสินค้าและบริการต่างๆ (บิลเพย์เมนต์) ต่อไป แต่จะรอให้เฟสแรกเข้าที่ก่อน” นายปรีดี กล่าว
นายปรีดี ยืนยันว่า ประชาชนไม่ต้องห่วงเรื่องธนาคารจะนำข้อมูลลูกค้าไปขาย เพราะจะไม่มีการเปิดเผยข้อมูลลูกค้าอย่างเด็ดขาด
นายคงศักดิ์ ก่อตระกูล ผู้จัดการอาวุโสด้านเทคนิค บริษัท เทรนด์ ไมโคร (ประเทศไทย) กล่าวว่า การรักษาความปลอดภัยการชำระเงินผ่านระบบออนไลน์ของไทยค่อนข้างต่ำมาก ผลสำรวจไตรมาสแรก เกิดการโจมตีระบบออนไลน์แบงก์กิ้ง 2,612 ราย ส่วนเดือน มี.ค. มีการดาวน์โหลดแอพพลิเคชั่นที่เป็นอันตรายบนมือถือ 2.59 แสนรายการ พบไวรัส 10,833 หมื่นรายการ เพิ่มขึ้นจาก 3.6% เป็น 4.2% ขณะที่สถาบันการเงินในทวีปเอเชียเริ่มเกิดการโจรกรรมมากขึ้น